ବିବାଦରେ ପଡ଼ିବ ପୂର୍ଣ୍ଣଚ୍ଛେଦ ! ସୀମାରୁ ସେନା ପ୍ରତ୍ୟାହାର ନେଇ ପୁଟିନଙ୍କ ଇଶାରା, ୟୁକ୍ରେନ୍ କହିଲା- ଋଷର ନିଷ୍ପତ୍ତିକୁ ସ୍ବାଗତ - Prameya News7\nବିବାଦରେ ପଡ଼ିବ ପୂର୍ଣ୍ଣଚ୍ଛେଦ ! ସୀମାରୁ ସେନା ପ୍ରତ୍ୟାହାର ନେଇ ପୁଟିନଙ୍କ ଇଶାରା, ୟୁକ୍ରେନ୍ କହିଲା- ଋଷର ନିଷ୍ପତ୍ତିକୁ ସ୍ବାଗତ\nନୂଆଦିଲ୍ଲୀ ୨୨/୪ଃ ୟୁକ୍ରେନ ସୀମାରେ ଋଷ ସେନାକୁ ନେଇ ତିକ୍ତତା ବଢ଼ିଥିବା ବେଳେ ପୁଟିନଙ୍କ ଇଶାରା ଟ୍ବିଷ୍ଟ ଭରିଛି। ୟକ୍ରେନ ସୀମାରୁ ସେନା ପ୍ରତ୍ୟାହାର କରିବାକୁ ଭ୍ଲାଦମିର ପୁଟିନ୍ ଇଶାରା କରିଥିବା ଅନ୍ତର୍ଜାତୀୟ ମିଡିଆରେ ଚର୍ଚ୍ଚା ଚାଲିଛି। କ୍ରିମେରେ ବଡ଼ ଧରଣର ସମରାଭ୍ୟାସରେ ଭାଗ ନେଇଥିଲେ ଋଷର ୧୦ ହଜାର ସୈନିକ, ୪୦ ଯୁଦ୍ଧ ଜାହାଜ ଏବଂ ୨୦୦ ବିମାନ ଭାଗ ନେଇଥିଲା। ଏହାପରେ ନିଜର ସେନା ପ୍ରତ୍ୟାହାର ପାଇଁ ପୁଟିନ୍ଙ୍କ ଇଶାରା ମିଳିଥିବା କୁହାଯାଉଛି। ଯଦିଓ ଏହା ୟୁକ୍ରେନ ପାଇଁ ଆଶ୍ବସ୍ତିର ଖବର କିନ୍ତୁ ଦେଶ ଏବେ ବି ଚିନ୍ତାରେ ରହିଛି।\nୟୁକ୍ରେନ୍ ରାଷ୍ଟ୍ରପତି ଭ୍ଲୋଦିମିର ଜେଲେନସ୍କି କହିଛନ୍ତି, 'ଋଷର ସେନା ପ୍ରତ୍ୟାହାର ନିଷ୍ପତ୍ତିକୁ ସ୍ବାଗତ କରୁଛୁ। ଦେଶର ସୀମାର ଋଷର ସେନା କମ୍ କରିବା ନିଷ୍ପତ୍ତି ଚିନ୍ତା କମାଇବ। ୟୁକ୍ରେନ୍ ସତର୍କ ରହିଛି। ତଥାପି ସୈନ୍ୟ ଉପସ୍ଥିତି କମ୍ କରିବା ଏବଂ ଡୋନବାସ୍ରେ ସ୍ଥିତି ନିୟନ୍ତ୍ରଣ କରିବା ପାଇଁ କୌଣସି ପ୍ରକାର ନିଷ୍ପତ୍ତିକୁ ସ୍ବାଗତ କରୁଛି।' ପ୍ରୋ-କ୍ରେମାଲିନ୍ ମିଡିଆରୁ ଜଣାପଡ଼ିଛି ଶୀର୍ଷ ନେତୃତ୍ବ ସୈନିକଙ୍କୁ ସେମାନଙ୍କ ସ୍ଥାୟୀ ଠିକାଣାକୁ ଫେରିବାକୁ ନିର୍ଦେଶ ଦେଇଥିଲେ। ସମସ୍ତ ସୈନିକଙ୍କୁ ନା ଆଜି କୃଷ୍ଣ ସାଗରରେ ହୋଇଥିବା ସମରାଭ୍ୟାସରେ ନିୟୋଜିତ ସୈନିକଙ୍କୁ ଫେରିବା ପାଇଁ ନିର୍ଦେଶ ଦିଆଯାଇଥିଲା ତାହା ସ୍ପଷ୍ଟ ହୋଇପାରିନାହିଁ ।\nସେପଟେ ମିଳିଥିବା ସୂଚନା ଅନୁସାରେ, ଋଷର ପ୍ରତିରକ୍ଷା ମନ୍ତ୍ରୀ ୟୁକ୍ରେନ୍ ସୀମାରେ ହେଉଥିବା ସମରାଭ୍ୟାସ୍ ଦେଖିବାକୁ ପହଞ୍ଚିଥିଲେ। ହେଲିକପ୍ଟରରେ ସେ ସେନାର ବୀରତ୍ବ ଦେଖିଥିବା କହିଛନ୍ତି। ଏହା ସହ ସେନା ନିଜର ପରାକ୍ରମ ଦେଖାଇଛି ଏବଂ ଏହି ଡ୍ରିଲ୍ ସମାପ୍ତ କରିବାକୁ ନିଷ୍ପତ୍ତି ନେଇଛି ବୋଲି ସେ କହିଛନ୍ତି। ମେ ୧ ସୁଦ୍ଧା ସେନା ନିଜର ସ୍ଥାୟୀ ବେସ୍କୁ ଫେରିବା ପାଇଁ ସେ ନିର୍ଦେଶ ଦେଇଥିବା ବେଳେ ନିଜ ସହ ଭାରୀ ଯୁଦ୍ଧାସ୍ତ୍ର ରଖିବାକୁ କହିଛନ୍ତି। ଗୋଟିଏ ପଟେ ୟୁକ୍ରେନ୍ ସୀମାରୁ ସେନା ପ୍ରତ୍ୟାହାର ନେଇ ଋଷିଆ ଇଶାରା କରୁଥିବା ବେଳେ ପଶ୍ଚିମୀ ଦେଶଗୁଡ଼ିକୁ କଡ଼ା ଚେତାବନୀ ଦେଇଛି ଋଷ । ଋଷ ସହ ଥିବା ଲକ୍ଷ୍ମଣ ରେଖା ପାର ନକରିବାକୁ ରାଷ୍ଟ୍ରପତି ଭ୍ଲାଦମିର ପୁଟିନ୍ ଚେତାବନୀ ଦେଇଛନ୍ତି।
